text: L'Espluga inicia el tràmit de licitació per fer arribar l'aigua de l'Ebre al municipi | EFMR.cat
  Inici Notícies L'Espluga inicia el tràmit de licitació per fer arribar l'aigua de l'Ebre...
  L'Espluga inicia el tràmit de licitació per fer arribar l'aigua de l'Ebre al municipi
  Imatge d'arxiu de TAC12
  L'arribada de l'aigua de l'Ebre a l'Espluga s'espera que sigui una realitat a finals de l'any vinent. Actualment, el Consorci d'Aigües de Tarragona (CAT) es troba a punt de licitar el projecte per adjudicar l'empresa que s'encarregarà de l'obra. També s'estan acabant les expropiacions necessàries, a falta d'un parell de negociacions que s'acabaran les pròximes setmanes.
  Segons ha explicat l'alcalde de l'Espluga de Francolí, Josep Maria Vidal, al programa de l'EFMR 'L'Ajuntament a Casa', s'ha demanat al Consell del Consorci d'Aigües de Tarragona iniciar la licitació de l'obra a falta de només un parell de terrenys per expropiar. Aquest pas pot trigar uns quatre mesos entre que es presenten les empreses interessades i es fa el concurs públic per elegir la guanyadora.
  Un cop acabada aquesta fase s'iniciarà les obres per portar la canonada des de Montblanc fins a l'Espluga de Francolí. Sis mesos més tard, de cara a finals del 2022, l'aigua de l'Ebre hauria de ser una realitat per al municipi. Amb aquesta connexió el consistori vol evitar dependre únicament dels aqüífers municipals i no tornar a viure un període de sequera com l'actual.
  ÀUDIO: L'alcalde de l'Espluga de Francolí, Josep Maria Vidal, destaca els avantatges d'aquesta connexió
  Aquesta obra té un pressupost d'1,3 milions d'euros que ja estaven contemplats a la partida de pressupostos del 2021 i que es prorrogaran pel 2022. D'aquesta xifra 300.000 euros sortiran de les arques de l'Ajuntament i el milió restant és el resultat de dues subvencions de 500.000 euros provinents de la Diputació de Tarragona i l'Agència Catalana de l'Aigua.
  ÀUDIO: L'alcalde de l'Espluga comenta el pressupost d'aquesta obra
  aigua de l'ebre
  Article anteriorUn estudi confirma que l'all de Belltall és genuí i la seva ubicació és clau pel cultiu
  Article següentLa crisi dels semiconductors impacta també a AMES Montblanc: 200 treballadors en ERTO